Hvað hugsum við þegar við hugsum um kynlíf ? Hver er langlífasta mýtan um kynlíf ? Hvað er gott kynlíf ? Hvað tekur kynlíf langan tíma og hversu algengt er að fá fullnægingu ? Hvað er kynlíf yfirhöfuð ? Kynfræðingar varpa ljósi á kynlíf í samfélaginu í dag og velta fyrir sér þeim mýtum og tabúum sem því fylgja . Fólk hugsar um kynlíf á hverjum degi . Þetta virðist vera niðurstaða hverrar einustu rannsóknar þar sem reynt hefur verið að komast að því hversu oft við manneskjurnar hugsum um kynlíf . Þessar rannsóknir greinir reyndar á hvort það líði sjö sekúndur eða sjö klukkutímar milli hugsananna en ekki virðist fara á milli mála að kynlíf er ofarlega í hugum íbúa jarðar dag hvern . Með þessum hugsunum hafa myndast alls konar ritúöl , tabú , mýtur og misskilningur um kynlíf . Um allan heim hafa verið skrifaðar bækur , textar og ljóð um kynlíf og virðist mannfólkið aldrei þreytast á að tala um þetta brölt sitt . Kynlíf hefur auðvitað fylgt manninum frá örófi alda en það sem virðist hins vegar gleymast er að líkt og menningin hefur kynlíf þróast á mismunandi hátt á milli samfélaga . Það gæti til dæmis komið einhverjum á óvart að komast að því að vinsælasta kynlífsstelling Vesturlanda , trúboðastellingin , var með öllu óþekkt í ákveðnum samfélögum fyrir örfáum áratugum en heimildir herma að konum hafi þótt stellingin með öllu óásættanleg . Það er því ljóst að ekki hugsa allir um það sama þegar þeir hugsa um kynlíf . Sigga Dögg Arnardóttir , kynfræðingur , vill endurskilgreina hvernig fólk hugsar um kynlíf . Fréttablaðið / Anton Brink Kynfræðingurinn Sigríður Dögg Arnardóttir , betur þekkt sem Sigga Dögg , hefur um árabil unnið baki brotnu við að uppræta mýtur og endurskilgreina hvernig fólk hugsar um kynlíf . Það sem hefur komið henni mest á óvart á ferli sínum er hversu fast fólk heldur í ranghugmyndir sem hverfast um kynlíf . „ Kynlíf gagnhneigðra snýst til dæmis allt um einhverja innsetningu , bara limur í leggöng . Mér finnst það vera erfiðasta og langlífasta mýtan , “ segir Sigga Dögg í samtali við Fréttablaðið . „ Ég hefði haldið að mýturnar gætu ekki lifað svona góðu lífi í svona langan tíma og að við værum búin að kveða niður gamla drauga , “ „ Ég hefði haldið að mýturnar gætu ekki lifað svona góðu lífi í svona langan tíma og að við værum búin að kveða niður gamla drauga , “ segir Sigga Dögg og furðar sig á því að kynlíf sé enn hólfað niður í ákveðna hluta þar sem aðalatriðið sé undantekningarlaust samfarir og allt annað afskrifað sem upphitun . Ævintýralegt kynlíf margar aldir aftur í tímann „ Þegar fólk stundaði markmiðskynlíf eða æxlunarkynlíf til að fjölga sér er þetta kannski skiljanlegra viðhorf , “ útskýrir Sigga . Nú séu hins vegar margar aldir síðan fólk fór að stunda kynlíf sér til ánægju og unaðar . „ Þá fórum við að sjá ótrúlega fjölbreyttar útfærslur , “ segir Sigga Dögg og tekur sem dæmi mismunandi kynlífsmenningu sem hefur þrifist í Asíu . Indland leikur þýðingarmikið hlutverk í sögu kynlífs en þar er að finna einhver af mikilvægustu handritum sem skrifuð hafa verið um kynlíf . Talið er að þau elstu hafi verið samin á 14. öld fyrir Krists burð . Þekktasti textinn er þó að öllum líkindum Kamasutra en getgátur eru um að sá texti hafi verið gefinn út við upphaf gregoríska tímatalsins . Textinn býður ekki aðeins upp á leiðbeiningar í kynlífi heldur fjallar hann einnig almennt um tilhugalíf mannsins og listina að lifa vel . Lengi hefur því fjölbreytt kynlíf verið rótgróið í menningunni eins og fornir trúartextar sanna . Sagan segir að trúboðastellingin hafi verið eina kristilega leiðin til að stunda kynlíf á sínum tíma . Fréttablaðið / Getty Báðu fólk um að hætta að stunda sóðakynlíf Annað hefur þó lengi verið upp á teningnum í vestrænni menningu og telur Sigga Dögg það hafa fylgt boðum og bönnum kristinnar trúar . „ Í siðaskiptum troðast trúarbrögðin inn og fordæma nánast allt sem tengist kynlífi , það á bara að vera inn , út og ekkert vesen . “ Með kristnum straumum bárust þau skilaboð að kynlíf ætti aðeins að vera í æxlunartilgangi „ Þegar þeir komu hingað til lands bönkuðu þeir á moldarkofana og báðu fólk vinsamlegast að hætta að kyssast á munninn og stunda sóðakynlíf . ” Sigga segir trúboða hafa gengið fram af mikilli hörku um allan heim og ekki síst hérlendis . „ Þegar þeir komu hingað til lands bönkuðu þeir á moldarkofana og báðu fólk vinsamlegast að hætta að kyssast á munninn og stunda sóðakynlíf . “ Enga texta um kynlífsstellingar er að finna í Biblíunni en frá sjöttu öld og langt fram yfir miðaldir kenndu kirkjuyfirvöld víðs vegar um Evrópu að eina rétta leiðin til að stunda samfarir væri andlit gegnt andliti og maðurinn ofan á . Aðalástæða þess var að þyngdarafl var talið hafa áhrif á flæði sæðis og þannig væru auknar líkur á getnaði . Í kjölfarið hlaut stellingin viðurnefnið trúboðastellingin Kynlíf með lokuð augu Með trúboðastellingunni fylgdi sú hugmynd að kynlíf væri mjög náin tenging milli konu og manns . „ Við höfum selt okkur að kynlíf eigi að vera umvafið rómantík og nánd og þar kemur trúboðastellingin sterkt inn þar sem þú getur horft framan í manneskjuna sem þú ert með og horft í augun á henni . “ Samkvæmt rannsóknum Siggu virðast þó ekki margir stara í sjáöldur rekkjunautar síns í téðri stellingu . „ Þegar maður spyr fólk að þessu er algengast að það sé með lokuð augun eða það er haus við hliðina á haus , ekki haus á móti haus , þannig að önnur manneskjan er að stara upp í loftið og hin að stara á rúmið eða með lokuð augun að vonast til að reka ekki hausinn í rúmgaflinn . “ Stunda kynlíf eftir handriti fyrir ósýnilegan áhorfanda Af samtölum Siggu við skjólstæðinga sína að dæma mætti halda að fólk iðkaði frekar kynlíf fyrir ósýnilegan áhorfanda en fyrir sjálft sig . „ Ég hef heyrt margar konur tala um þetta , sérstaklega ef þær stunda einnar nætur gaman . Fólk greinir frá því að það eigi erfitt með að gefa leiðbeiningar og að það sé passívara í kynlífi af því að það er að passa upp á ímyndina . Maður hefði haldið að það væri akkúrat öfugt , að ímyndin skipti engu máli þegar þú hittir manneskjuna kannski aldrei aftur . “ Þá sé oft eins og rekkjunauturinn setji konurnar í ólíkar stellingar og fylgi ákveðnu handriti . „ Eins og það sé ósýnilegur áhorfandi að fylgjast með . Hvað er að gerast hérna ? Af hverju er verið að skipta svona oft um stellingu ? Þeir eru kannski búnir að búa sér til sinn mælikvarða á gott kynlíf og á þeirra mælikvarða eru það kannski fimm stellingar . Þeir búa til svona nakinn „ twister “ og hugsa já , þetta er nú gott handrit . Það virkaði aldeilis vel fyrir mig um daginn . Áfram gakk . “ Endist yfirleitt ekki fimm mínútur Handrit að kynlífi virðist þó ekki skila sínu enda hafa rannsóknir sýnt að konur upplifi að kynlíf taki lengri tíma en karlar . „ Það er eins og þær upplifi að þetta sé svo lengi af því að þeim finnst svo leiðinlegt . “ Körlum sé öfugt farið og þeir upplifi oft að kynlíf endist of stutt . Samfarir endast yfirleitt í um þrjár til fimm mínútur en það gengur í berhögg við hugmyndir fólks um gott kynlíf . „ Fólk sér oft fyrir sér að korter til hálftími teljist eðlilegt . Hvaðan koma þessar hugmyndir ? Fólk heldur greinilega að meira sé betra . Stærra typpi og lengra kynlíf og þá hljóti allt að verða betra . “ Gæðastimpill á kynlíf eigi hins vegar ekkert skilið við þá hluti . „ Hvernig dettur fólki í hug að mæla kynlíf út frá lengd eða fjölda skipta en ekki ánægju ? “ spyr Sigga Dögg hneyksluð . Ein af mörgum afleiðingum þess að rekkjunautar virðast vera spéhræddir að tala um kynlíf sín á milli er að konur njóta oft ekki kynlífsins . „ Sumar hafa fróað sér og fengið það með sjálfri sér en þær eru bara á því að kynlíf sé bara ekkert fyrir þær því það endar alltaf í samförum . “ „ Það er eins og hugmyndin um að samfarir – það er limur og leggöng – hafi bara verið neglt inn í hausinn á okkur og að reyna að ná henni út er bara eins og að vera fornleifafræðingur að grafa upp risaeðlubein . “ Áslaug Kristjánsdóttir , kynfræðingur og kynlífsráðgjafi , segir fyrirframgefnar hugmyndir um kynlíf ekki eiga sér stoð í raunveruleikanum . Fréttablaðið / Stefán Fyrirframgefnar ranghugmyndir Áslaug Kristjánsdóttir kynfræðingur er sammála Siggu Dögg en hún hefur starfað sem kynlífsráðgjafi um árabil og segir flesta sem leita til hennar eiga það sameiginlegt að hafa fyrirframgefnar hugmyndir um hvað gott kynlíf felur í sér . „ Einn þrálátasti misskilningurinn sem ég hef orðið vitni að í mínu starfi er að fólk hugsar um kynlíf sem einhverja ákveðna athöfn sem eigi að líta út á ákveðinn hátt , “ segir Áslaug . Þegar við hugsum um kynlíf erum við líkleg til að sjá fyrir okkur samfarir en þær eru eingöngu brotabrot af því sem hugtakið felur í sér . Misskilningur um kynlíf virðist vera landlægur og veldur því meðal annars að konur eru mun ólíklegri en karlar til að fá fullnægingu . Rannsóknir sýna að kynlöngun eykst ef fólk telur að það fái fullnægingu í kynlífi , og því er til mikils að vinna . „ Ég held að þegar langflestir hugsi um kynlíf , þá séu þau að hugsa um samfarir . “ „ Ég held að þegar langflestir hugsa um kynlíf , þá séu þeir að hugsa um samfarir . “ Kannski er eðlilegt að fólk sjái fyrir sér samfarir þar sem mannfólki er jú eðlislægt að fjölga sér , segir Áslaug . Misskilningurinn sé einfaldlega falinn í skilgreiningunni . „ Kynlíf og það að fjölga okkur er ekki sami hluturinn . Mjög lítill hluti þess kynlífs sem við stundum yfir ævina hefur þann tilgang að búa til börn . “ Um þetta snerist kynlífsbylting sjötta áratugarins að miklu leyti en með komu getnaðarvarnapillunnar opnuðust konum ýmsar dyr . „ Allt í einu fara konur að hafa frelsi til þess að stunda kynlíf af því að þær langar til þess , af því að þær hafa gaman af því og njóta þess , ekki bara af því að þær eru að fara að búa til börn . “ Árið 1960 var hormónapilla fyrir konur sett á markaðinn . Pillan sló í gegn yfir nótt og skilaði getnaðarvarnaiðnaðinum fúlgum fjár . Velgengni pillunnar á markaðnum varð til þess að flestar rannsóknir á getnaðarvörnum beindust að konum næstu áratugina . Fullnægingagjá milli kynjanna Konur virðast þó ekki hafa nýtt aukið frelsi til að stunda kynlíf sér til yndisauka að fullnægju enda enn stór fullnægingargjá á milli kynjanna . Rannsóknir benda til þess að milli 65 til 90 prósent gagnkynhneigðra kvenna hafi gert sér upp fullnægingu alla vega einu sinni á lífsleiðinni og meirihluti þeirra sagðist gera það til að þóknast maka sínum . „ Við erum svo upptekin af samförunum en rannsóknir sem hafa verið gerðar á þessu eru endurtekið sammála – undir þrjátíu prósentum kvenna geta fengið fullnægingu í gegnum leggöng , með enga aðra örvun á snípnum , á meðan karlar fá fullnægingu í rúmlega níutíu og sex prósentum tilvika . “ Þar sannist enn og aftur að ekki sé öllum gerður greiði með því að einblína á samfarir . Meg Ryan lék fullnægingu eftir með eftirminnilegum hætti í kvikmyndinni When Harry Met Sally . Það er bara ein fullnæging „ Ein mýta sem ég tel að hafi áhrif á þetta er tilurð svokallaðrar leggangafullnægingar . “ Sigmund Freud gerði konum þann bjarnargreiða í byrjun tuttugustu aldar að lýsa því yfir að til væri tvenns konar fullnæging kvenna , leggangafullnæging og fullnæging vegna örvunar á sníp . „ Leggangafullnæging átti þá að vera fyrir þroskaðri konur á meðan snípsfullnægingin var fyrir óþroskaðar konur og var þar með óæðri fullnæging . “ Áslaug segir þessa staðhæfingu augljóslega ekki standast nánari skoðun . Snípurinn er þannig í laginu að í mörgum tilvikum örvast hann við samfarir og það séu því ekki til ólíkar tegundir af fullnægingu . „ Það er bara til ein fullnæging . Punktur . “ „ Það er bara til ein fullnæging . Punktur . “ Það sé þó alger óþarfi að einblína aðeins á fullnægingu í kynlífi . „ Maður getur vel stundað kynlíf sem er ánægjulegt án fullnægingar . “ Þannig eigi markmið kynlífs ekki að vera kapphlaup til að fá fullnægingu . „ Fullnæging tekur um tvær til fimm sekúndur en kynlíf varir mun lengur en það . ” Að mati Áslaugar er svolítið klikkað að láta tvær sekúndur af heildinni skilgreina velgengni kynlífsins . Það sem gerir þig graða , glaða og fullnægða „ Gott kynlíf er bara það sem maður sjálfur er sáttur við , það er huglægt og tengist ekki á neinn hátt því sem annað fólk gerir í sínu kynlífi . “ Þannig sé ekkert til sem heitir eðlilegt kynlíf „ Það eina sem skiptir máli er hvað gerir þig graða , glaða og fullnægða . Þar á fókusinn að vera . ” Fólk fær hugmyndina um hið fullkomna kynlíf frá fjölmiðlum , kvikmyndum og þjóðfélaginu almennt , að sögn Áslaugar . Þessar hugmyndir eigi sér sjaldan mikla stoð í raunveruleikanum en það erfiðasta við starf kynlífsráðgjafa sé að brjóta niður staðalímyndir . „ Kynlíf er bara alls konar og má vera alls konar , það getur verið samfarir en það getur líka verið eitthvað allt annað en samfarir . “ Krister Blær Jónsson , varaformaður Ástráðs , telur ungmenni vera komin fram úr forledrum sínum í orðræðu um kynlíf og kynvitund . Fréttablaðið / Anton Brink Eitthvað hefur þó breyst í tímans rás og virðast einhverjar mýtur um kynlíf vera á grafarbakkanum að mati Kristers Blæs Jónssonar , stjórnarmanns í Ástráði , kynfræðslufélagi læknanema . Íslensk ungmenni vita meira um kynlíf en foreldrar þeirra og nota þróaðri orðaforða um kynlíf og kynvitund en eldri kynslóðir . Hins vegar fara þau frekar á netið eftir fróðleik en að tala við foreldra sína um kynlíf . „ Það kemur alltaf á óvart hversu fróð þau eru . Þetta er fyrsta kynslóðin sem aflar sér svo mikillar þekkingar á netinu en þau hafa flest alist upp við internetið og nýtt sér það síðan þau byrjuðu í skóla , “ segir Krister , en hann hefur farið í grunn - og framhaldsskóla landsins með kynfræðslu . „ Það er himinn og haf milli orðræðunnar sem tíðkast hjá nemendum í dag og þegar ég var á þeirra aldri . “ Ennþá tabú að ræða um kynlíf heima Þrátt fyrir að umræðunni hafi fleygt fram virðist enn vera tabú að ræða um kynlíf á heimilum landsins . „ Það er ekki ennþá orðin venja að krakkar leiti til foreldra sinna þegar þau vilja spyrja spurninga um kynlíf , “ segir hann . Frekar ræði ungmenni hlutina sín á milli eða finni svör á veraldarvefnum . „ Auðvitað er hætta á því að einhverjar ranghugmyndir komi upp þegar staðan er þannig en einmitt þess vegna er svo gott að áhrifavaldar á borð við Sólborgu og Siggu Dögg séu að stíga fram og tala um kynheilbrigði , kynvitund og samþykki . “ „ Þessi kynslóð er með jákvæðari fyrirmyndir sem ræða um kynlíf heldur en fyrri kynslóð , sem fékk uppnefnið klámkynslóðin á sínum tíma . “ Að mati Kristers hafa eldri kynslóðir mögulega liðið fyrir að hafa enga til að tala við um málefni sem tengjast kynlífi . „ Krakkarnir sem ég hef talað við átta sig til dæmis alveg á því að klám gefur ekki rétta mynd af kynlífi og geta þannig litið klám gagnrýnni augum en fyrri kynslóðir . “ Þannig geti þau bent á valdaójafnvægið sem einkenni klám og gagnrýna gjarnan hversu fátækleg handritaskrif tíðkist á klámsíðum . „ Þau vita að kynlíf getur verið alls konar og ekki svona fullkomið eins og það er látið líta út fyrri í klámi . “ Þegar við gefum dæmi um sextuga konu sem hefur stundað mök með puttum og píkum alla sína ævi halda krakkarnir því oftast fram að konan hljóti að vera hrein mey Lífseigar mýtur um meydóm og sveindóm Ein lífseigasta mýtan sem Krister hefur orðið var við í starfi sínu snýst um meydóm og sveindóm – nefnilega að typpi og píka þurfi að koma við sögu til að stunda kynlíf í fyrsta sinn . „ Þegar við gefum dæmi um sextuga konu sem hefur stundað mök með puttum og píkum alla sína ævi halda krakkarnir því oftast fram að konan hljóti að vera hrein mey , “ segir Krister . „ Kynlíf getur verið með píku og píku , eða rass og typpi , eða munni og kynfærum . Samt virðist mey - og sveindómurinn standa og falla með typpinu . “ Allir aldurshópar virðast að einhverju leyti vera gegnsýrðir af mýtunni um að kynlíf sé samfarir en umræðan hefur þó mjakast í gegnum kynslóðirnar . Kynfræðarar virðast öll vera sammála um að fólk þurfi opna umræðuna um kynlíf hvort sem það er við börnin sín , rekkjunauta eða sjálfa sig . Ljóst er að fólk mun aldrei hætta að hugsa um kynlíf en tíminn er kominn til að tala um það líka .